CELEX: 32021R1873
Language: lt
Date: 2021-10-20 00:00:00
Title: Europos Parlamento ir Tarybos reglamentas (ES) 2021/1873 2021 m. spalio 20 d. dėl smidrų rūšies Asparagus officinalis L. veislėms ir svogūninių gėlių, uogakrūmių bei sumedėjusių dekoratyvinių augalų rūšių grupių veislėms suteiktos augalų veislių teisinės apsaugos Bendrijoje termino pratęsimo

2021 10 26   
               
               
                  LT
               
               
                  Europos Sąjungos oficialusis leidinys
               
               
                  L 378/1
               
            
         EUROPOS PARLAMENTO IR TARYBOS REGLAMENTAS (ES) 2021/1873
         2021 m. spalio 20 d.
         dėl smidrų rūšies Asparagus officinalis L. veislėms ir svogūninių gėlių, uogakrūmių bei sumedėjusių dekoratyvinių augalų rūšių grupių veislėms suteiktos augalų veislių teisinės apsaugos Bendrijoje termino pratęsimo
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 118 straipsnio pirmą pastraipą,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     atsižvelgiant į tai, kad techniškai sudėtinga atlikti smidrų rūšies Asparagus officinalis L. ir svogūninių gėlių, uogakrūmių bei sumedėjusių dekoratyvinių augalų rūšių grupių selekciją, nes jų genetinė kilmė yra sudėtinga arba jų dauginimas yra lėtas ar techniškai komplikuotas, būtina investuoti į mokslinių tyrimų ir plėtros veiklą. Toms rūšims ir tų rūšių grupėms suteikus augalų veislių teisinę apsaugą, prireikia daug metų augalams padauginti ir sukaupti pakankamai didelį kiekį dauginamosios medžiagos, kad būtų galima gauti pakankamas pajamas. Todėl laikotarpis, per kurį augalų veislių teisinės apsaugos savininkas gali gauti pajamų dėl tokios apsaugos, yra ribotas. Siekiant skatinti investicijas į tų rūšių ir tų rūšių grupių veislių mokslinius tyrimus ir plėtrą, būtina pratęsti augalų veislių teisinės apsaugos terminą ir skatinti selekcijos veiklą, kad būtų galima išvesti naujas veisles siekiant patenkinti ūkininkų ir vartotojų poreikius ir išspręsti klimato kaitos klausimą. Kad tos investicijos atneštų pelno, reikia daugiau laiko, palyginti su didžiąja dauguma kitų rūšių, pavyzdžiui, su žemės ūkio kultūromis, kurių gyvavimo trukmė dažnai yra trumpesnė, o jų vartotojų yra daugiau ir jie yra įvairesni;
                  
               
                     (2)
                  
                  
                     naujos smidrų rūšies Asparagus officinalis L. ir svogūninių gėlių, uogakrūmių bei sumedėjusių dekoratyvinių augalų rūšių grupių veislės pateikimui rinkai ir įtvirtinimui rinkoje reikia daugiau laiko, kad ta nauja veislė atneštų pelno, palyginti su kitomis rūšimis, nes patirtis parodė, kad tokios naujos veislės komercinė vertė paaiškėja tik ilguoju laikotarpiu. Dėl tų priežasčių teisingai susigrąžinti investicijas į mokslinius tyrimus ir plėtrą galima tik gana vėlyvame toms rūšims ir tų rūšių grupėms suteiktos apsaugos etape, palyginti su kitomis rūšimis;
                  
               
                     (3)
                  
                  
                     Tarybos reglamentu (EB) Nr. 2100/94 (3) nustatoma augalų veislių teisinės apsaugos sistema Bendrijoje yra vienintelė ir išimtinė Bendrijos pramoninės nuosavybės teisių taikymo augalų veislėms forma. Pagal to reglamento 19 straipsnio 1 dalį, augalų veislių teisinė apsauga Bendrijoje turi galioti iki 25-ųjų kalendorinių metų pabaigos, o vynmedžių ir medžių rūšių atveju – iki 30-ųjų kalendorinių metų, skaičiuojant nuo kitų teisinės apsaugos suteikimo veislei metų, pabaigos;
                  
               
                     (4)
                  
                  
                     siekiant sukurti teisinę aplinką, leidžiančią teisingai susigrąžinti išlaidas, tikslinga dar penkeriems metams pratęsti augalų veislių teisinės apsaugos Bendrijoje, suteiktos smidrų rūšies Asparagus officinalis L. veislėms ir svogūninių gėlių, uogakrūmių bei sumedėjusių dekoratyvinių augalų rūšių grupių veislėms, terminą. Tas pratęsimas turėtų būti taikomas teisinei apsaugai, suteiktai anksčiau nei šio reglamento įsigaliojimo diena, tą dieną arba po tos dienos;
                  
               
                     (5)
                  
                  
                     nuoseklumo sumetimais toks pratęsimas turėtų būti taikomas visai augalų veislių teisinei apsaugai Bendrijoje, suteiktai smidrų rūšies Asparagus officinalis L. veislėms ir svogūninių gėlių, uogakrūmių bei sumedėjusių dekoratyvinių augalų rūšių grupių veislėms;
                  
               
                     (6)
                  
                  
                     pratęsimo laikotarpis turėtų būti sutrumpintas, jei nacionalinės nuosavybės teisės tų augalų veislių atžvilgiu valstybėje narėje galiojo prieš suteikiant Bendrijos augalų veislių teisinę apsaugą ir dėl to selekcininkai jau turėjo galimybę naudoti savo veisles,
                  
               PRIĖMĖ ŠĮ REGLAMENTĄ:
         
            1 straipsnis
            Augalų veislių teisinės apsaugos Bendrijoje termino pratęsimas
            
               1.   Augalų veislių teisinės apsaugos Bendrijoje terminas, kaip numatyta Reglamento (EB) Nr. 2100/94 19 straipsnio 1 dalyje, smidrų rūšies Asparagus officinalis L. veislių ir svogūninių gėlių, uogakrūmių bei sumedėjusių dekoratyvinių augalų rūšių grupių veislių atžvilgiu pratęsiamas penkeriais metais.
            
            
               2.   Šio straipsnio 1 dalis nedaro poveikio Reglamento (EB) Nr. 2100/94 116 straipsnio 4 dalies ketvirtai įtraukai.
            
         
         
            2 straipsnis
            Termino pratęsimo sutrumpinimas
            Augalų veislėms, kurių atžvilgiu, prieš suteikiant augalų veislių teisinę apsaugą Bendrijoje, buvo suteikta viena ar daugiau teisių į nacionalinę augalų veislių teisinę apsaugą, tačiau kurioms netaikoma Reglamento (EB) Nr. 2100/94 116 straipsnio 4 dalies ketvirta įtrauka, šio reglamento 1 straipsnyje numatytas termino pratęsimas sutrumpinamas ilgiausiu laikotarpiu, skaičiuojant ištisais kalendoriniais metais, kuriais valstybėje narėje, prieš suteikiant augalų veislių teisinę apsaugą Bendrijoje, tos pačios veislės atžvilgiu buvo suteikta ir galiojo nacionalinė augalų veislių teisinė apsauga.
         
         
            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Strasbūre 2021 m. spalio 20 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               A. LOGAR
            
         
         
            (1)  OL C 220, 2021 6 9, p. 86.
         
            (2)  2021 m. rugsėjo 14 d. Europos Parlamento pozicija (dar nepaskelbta Oficialiajame leidinyje) ir 2021 m. spalio 5 d. Tarybos sprendimas.
         
            (3)  1994 m. liepos 27 d. Tarybos reglamentas (EB) Nr. 2100/94 dėl augalų veislių teisinės apsaugos Bendrijoje (OL L 227, 1994 9 1, p. 1).